b"\n_START_ARTICLE_\nMagdala\n_START_SECTION_\nMaantiede\n_START_PARAGRAPH_\nMagdala sijaitsi Ala-Galileassa Genesaretinj\xc3\xa4rven l\xc3\xa4nsirannalla Arbelvuoren eli Arbelan vuoren juurella viisi kilometri\xc3\xa4 pohjoiseen Tiberiaasta. Kaupungin kohdalta saa alkunsa Genesaretin luoteisrannan hedelm\xc3\xa4llinen tasanko, joka ulottui kaupungista pohjoiseen. Kapernaumin kaupunki sijaitsi tasangon toisessa p\xc3\xa4\xc3\xa4ss\xc3\xa4 j\xc3\xa4rven pohjoisrannalla noin yhdeks\xc3\xa4n kilometri\xc3\xa4 Magdalasta koilliseen. Nykyinen Migdalin kaupunki sijaitsee vajaa kaksi kilometri\xc3\xa4 luoteeseen arkeologisesta kohteesta.\n_START_SECTION_\nHistoria\n_START_PARAGRAPH_\nMagdala saattoi olla sama kaupunki kuin Vanhassa testamentissa mainittu Migdal-El, joka kuului Naftalin heimon alueeseen. Varhaisimmat arkeologiset l\xc3\xb6yd\xc3\xb6t Magdalasta on ajoitettu hellenistiselle kaudelle, jolloin kaupunki alkoi kehitty\xc3\xa4 merkitt\xc3\xa4v\xc3\xa4ksi. Magdalan hepreankielinen nimi Migdal tarkoitti \xe2\x80\x9dTornia\xe2\x80\x9d. Magdala oli Migdalin arameankielinen muoto. Kaupungin asukkaasta k\xc3\xa4ytettiin kreikaksi etnonyymi\xc3\xa4 Magdal\xc4\x93nos (\xce\x9c\xce\xb1\xce\xb3\xce\xb4\xce\xb1\xce\xbb\xce\xb7\xce\xbd\xcf\x8c\xcf\x82)._NEWLINE_Magdala saavutti kukoistuksensa varhaisella roomalaisella kaudella. Kaupunki alkoi menett\xc3\xa4\xc3\xa4 asemiaan v\xc3\xa4hitellen sen j\xc3\xa4lkeen, kun Tiberias perustettiin vuonna 18 jaa. Kristillisess\xc3\xa4 perinteess\xc3\xa4 kaupunki tunnetaan ennen kaikkea Jeesuksen l\xc3\xa4heisimpiin seuraajiin kuuluneen mutta heikosti tunnetun Magdalan Marian kotipaikkana. Se ei esiinny Uudessa testamentissa muutoin kuin t\xc3\xa4m\xc3\xa4n lis\xc3\xa4nimen\xc3\xa4, joskin Matteuksen evankeliumin mainitsema \xe2\x80\x9dMagadan\xe2\x80\x9d on joissakin k\xc3\xa4sikirjoituksissa \xe2\x80\x9dMagdala\xe2\x80\x9d. Markuksen evankeliumissa esiintyy rinnakkaiskohdassa paikannimi \xe2\x80\x9dDalmanutha\xe2\x80\x9d (tai \xe2\x80\x9dDalmanuta\xe2\x80\x9d), mit\xc3\xa4 on arveltu joksikin paikaksi Magdalan l\xc3\xa4hell\xc3\xa4._NEWLINE_Magdala on usein yhdistetty Josephuksen mainitsemaan, ensimm\xc3\xa4isen juutalaissodan aikaan esiintyv\xc3\xa4\xc3\xa4n ja tuolloin tuhottuun Tarikhean kaupunkiin. Sen nimi viittaa suolakaloihin, jotka liittyiv\xc3\xa4t my\xc3\xb6s Magdalaan. Tarikhean sijaintia koskevat kuvaukset eiv\xc3\xa4t kuitenkaan t\xc3\xa4sm\xc3\xa4\xc3\xa4 yksiselitteisesti Magdalaan, ja sen sijainti on edelleen avoin. Nykyisin se sijoitetaan usein Genesaretinj\xc3\xa4rven etel\xc3\xa4p\xc3\xa4\xc3\xa4h\xc3\xa4n._NEWLINE_Arkeologisen aineiston perusteella Magdalan paikalla oli asutusta viel\xc3\xa4 aina varhaiselle bysanttilaiselle kaudelle saakka. Konstantinus Suuren \xc3\xa4idin Helenan kerrotaan saapuneen 300-luvulla Magdalan raunioille ja perustaneen basilikakirkon Marian taloksi olettamalleen paikalle._NEWLINE_Arabivallan aikana Magdalan paikalle perustettiin arabikyl\xc3\xa4 nimelt\xc3\xa4 al-Majdal. Israelilainen Migdalin kaupunki perustettiin vuonna 1910 antiikin aikaisen kaupungin paikan l\xc3\xa4helle. Sen asukkaat olivat alun perin Ven\xc3\xa4j\xc3\xa4lt\xc3\xa4 tulleita juutalaisia. Kumpikin peri nimens\xc3\xa4 muinaisesta Magdalasta._NEWLINE_Magdalan arkeologiset kaivaukset alkoivat 1900-luvulla. Fransiskaanit hankkivat alueen maat haltuunsa vuonna 1912. Arabikyl\xc3\xa4 purettiin paikalta vuonna 1948, ja ensimm\xc3\xa4iset laajemmat kaivaukset suoritettiin vuosina 1971\xe2\x80\x931977. Lis\xc3\xa4\xc3\xa4 kaivauksia on suoritettu 2000-luvun alussa. Nykyisin kaupungin arkeologinen alue on yksityisomistuksessa, ja siell\xc3\xa4 toimii kristillinen hengellinen keskus Magdalena Institute.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nMagdalan kaivauksissa on l\xc3\xb6ydetty lukuisten rakennusten raunioita, mukaan lukien yksityistaloja ja synagoga, sek\xc3\xa4 muun muassa kivettyj\xc3\xa4 katuja ja vesijohtoja. My\xc3\xb6s kaupungin satamasta sek\xc3\xa4 sen l\xc3\xa4hell\xc3\xa4 sijainneesta kauppapaikasta on l\xc3\xb6ydetty j\xc3\xa4\xc3\xa4nteit\xc3\xa4._NEWLINE_Synagoga_NEWLINE_Magdalan synagoga on ajoitettu ensimm\xc3\xa4iselle vuosisadalle jaa., tarkemmin noin vuoteen 29, mik\xc3\xa4 tekee siit\xc3\xa4 koko Galilean vanhimman tunnetun. Synagogan perustukset ovat s\xc3\xa4ilyneet suhteellisen hyvin. Rakennuksen pinta-ala oli noin 120 neli\xc3\xb6metri\xc3\xa4. Siihen kuului vestibyyli, lukusali sek\xc3\xa4 huone toorak\xc3\xa4\xc3\xa4r\xc3\xb6jen s\xc3\xa4ilytyst\xc3\xa4 varten. Synagogan lattiat oli koristeltu mosaiikeilla. Rakennukset rauniot l\xc3\xb6ydettiin vuonna 2009._NEWLINE_Magdalan kivi_NEWLINE_Synagogasta on l\xc3\xb6ydetty koristeltu kivi, joka tunnetaan Magdalan kiven\xc3\xa4. Sen oletetaan olleen toorak\xc3\xa4\xc3\xa4r\xc3\xb6jen lukemisessa k\xc3\xa4ytetyn p\xc3\xb6yd\xc3\xa4n jalusta, ja olleen sijoitettu synagogatilan keskelle. Kiven koko on noin 0,6 x 0,5 metri\xc3\xa4 ja korkeus noin 0,4 metri\xc3\xa4, ja siin\xc3\xa4 on nelj\xc3\xa4 lyhytt\xc3\xa4 jalkaa._NEWLINE_Kiveen on kaiverrettu kuva Jeruselemin toisesta temppelist\xc3\xa4. Se on varhaisin tunnettu taiteellinen esitys t\xc3\xa4st\xc3\xa4 temppelist\xc3\xa4 ja per\xc3\xa4isin ajalta, jolloin temppeli oli viel\xc3\xa4 olemassa. Lyhyelle etusivulle on kaiverrettu kuva temppelin menorasta eli seitsenhaaraisesta kynttil\xc3\xa4njalasta, jonka kummallakin puolella on amfora. Muut sivut kuvaavat itse temppeli\xc3\xa4, mukaan lukien sen pylv\xc3\xa4ik\xc3\xb6t ja kaikkeinpyhin. Kiven p\xc3\xa4\xc3\xa4llyspuolella oli suurikokoinen ruusukuvio._NEWLINE_Yksityistalot_NEWLINE_Magdalasta on kaivettu lukuisia varakkaiden henkil\xc3\xb6iden yksityistaloja. Ne todistavat kaupungin taloudellisesta kukoistuksesta ja ovat mahdollisesti kuuluneet kauppiaille. Talot oli koristeltu hienoilla lattiamosaiikeilla, joista on s\xc3\xa4ilynyt useita esimerkkej\xc3\xa4. Useisiin taloihin kuului mikve-allas (mikva'ot) eli allas juutalaisia rituaalikylpyj\xc3\xa4 varten._NEWLINE_Bysanttilaisaikainen luostari_NEWLINE_Varhaisella bysanttilaisella kaudella rakennettu luostari kattoi noin 100 \xc3\x97 33 metrin kokoisen alueen, ja oli rakennettu pohjois-etel\xc3\xa4suunnassa. Luostarirakennusten keskell\xc3\xa4 oli noin 19 \xc3\x97 19 metrin kokoinen piha. Luostari tuhoutui 600-luvulla, mutta rakennettiin uudelleen ristiretkiaikana._NEWLINE_Muut l\xc3\xb6yd\xc3\xb6kset _NEWLINE_Kaupungista on l\xc3\xb6ytynyt my\xc3\xb6s muun muassa keramiikkaa sek\xc3\xa4 noin 2\xc2\xa0500 rahaa, joista useimmat ovat pronssirahoja ajanlaskun kahdelta ensimm\xc3\xa4iselt\xc3\xa4 vuosisadalta."